લગ્નસંસ્કાર આપણે ત્યાં સોળ સંસ્કારોમાંના એક ગણાય છે. પારંપારિક લગ્નવિધિથી લઈને આજ સુધી તેના સ્વરૂપમાં સતત ફેરફાર થતો રહ્યો છે. પ્રભુતામાં પગલાં માંડવાનો આ પ્રસંગ ‘દિવ્ય’ કરતાં ‘ભવ્ય’ વધારે બનતો જાય છે. અગાઉ ત્રણ-ચાર દિવસ સુધી લગ્નમાં મહાલવાનો આનંદ હવે સમયને અભાવે એક દિવસની ઔપચારીક હાજરી આપવા પૂરતો મર્યાદિત અને ‘ફોર્મલ’ બની ગયો છે. ક્યાંક તો તેનો ઉપયોગ ઐશ્વર્ય પ્રદર્શિત કરવાના માધ્યમ તરીકે થઈ રહ્યો છે. મોંઘા પાર્ટી-પ્લોટ, ડી.જે., દાંડીયારાસ, સત્કાર સમારંભ, ઓરકેસ્ટ્રા અને સંગીતસંધ્યાને નામે લખલૂંટ ખર્ચ કરવામાં આવે છે. સમાજનો ધનિક વર્ગ એથીયે આગળ વધીને આગબોટમાં, પ્લેનમાં કે કોઈ નોખી-અનોખી રીતે લગ્નવિધિ આયોજિત કરીને મીડિયામાં પોતાનું સ્થાન ટકાવી રાખવા ઈચ્છે છે. વૈદિક સંસ્કારની આ પવિત્ર રસમ મનોરંજનનું સાધન બની રહી છે ત્યારે આ પ્રસંગને સાચા હૃદયના ઉમળકાથી અને પ્રેમપૂર્ણ દષ્ટિએ કેવી રીતે ઉજવી શકાય તેનું સચોટ ઉદાહરણ પોરબંદરના રાજાણી પરિવારે પૂરું પાડ્યું છે.